b'\n_START_ARTICLE_\nRAID\n_START_PARAGRAPH_\nRAID (angl. redundant array of independent disks \'perteklinis nepriklausom\xc5\xb3 disk\xc5\xb3 masyvas\' ar redundant array of inexpensive disks)\xc2\xa0\xe2\x80\x93 b\xc5\xabdas paprastai sujungti kelet\xc4\x85 stand\xc5\xbei\xc5\xb3j\xc5\xb3 disk\xc5\xb3 (nors taip galima sujungti ir kitokius), padidinant tiek bendr\xc4\x85 talp\xc4\x85, tiek ir patikimum\xc4\x85. \xc4\xae RAID sujungti diskai veikia kartu ir \xc4\xafvairi\xc5\xb3 program\xc5\xb3 matomi kaip vienas, paprastai didesn\xc4\x97s talpos diskas. Toks diskas (jei tai ne RAID 0) lieka \xc4\xafvairi\xc5\xb3 program\xc5\xb3 matomas ir veikiantis net vienam ar net keliems disk\xc5\xb3 sugedus. Jei praradus disk\xc4\x85 duomenys neprarandami, serverio \xc4\xafranga paprastai leid\xc5\xbeia sugedusi\xc4\x85 laikmen\xc4\x85 tiesiog pakeisti jo nei\xc5\xa1jungiant (prarastas disko turinys automati\xc5\xa1kai atkuriamas darbo metu). RAID leid\xc5\xbeia padidinti greitaveik\xc4\x85 bei kurti labai didel\xc4\x97s talpos \xe2\x80\x9evirtualius diskus\xe2\x80\x9c, didesnius nei galimi pagaminti fiziniai diskai. RAID jungimo schemos tradici\xc5\xa1kai \xc5\xbeymimos numeriais ir vadinamos \xe2\x80\x9elygiais\xe2\x80\x9c (angl. RAID level).\n_START_SECTION_\nSuk\xc5\xabrimo b\xc5\xabdai\n_START_PARAGRAPH_\nRAID galima sukurti tiek operacin\xc4\x97s sistemos priemon\xc4\x97mis, tiek ir specialiais kontroleriais. Operacin\xc4\x97s sistemos palaikomas RAID naudoja procesoriaus resursus (\xc5\xa1iaip jis neb\xc5\xabtinai l\xc4\x97tesnis), ta\xc4\x8diau geri kontroleriai (paprastai PCI-Express plok\xc5\xa1t\xc4\x97s) neretai brang\xc5\xabs. Skirtingos kompanijos naudoja skirtingus formatus tiems patiems RAID lygiams pasiekti, tod\xc4\x97l sugedus\xc4\xaf kontroler\xc4\xaf paprastai galima pakeisti tik tokiu pat ar labai pana\xc5\xa1iu, tuo tarpu ta pati operacin\xc4\x97 sistema gali skaityti sen\xc4\x85 masyv\xc4\x85 ir kitokiame kompiuteryje. Kontroleris b\xc5\xabtinas jei disk\xc5\xb3 yra daugiau nei motinin\xc4\x97 plok\xc5\xa1t\xc4\x97 turi jung\xc4\x8di\xc5\xb3 jiems prijungti (paprastai apie \xc5\xa1e\xc5\xa1ias). Specialus duomen\xc5\xb3 saugojimo serveris (pavyzd\xc5\xbeiui, toks kaip ) gali tur\xc4\x97ti de\xc5\xa1imtis disk\xc5\xb3 kurie per tarpines "pl\xc4\x97timo" schemas jungiami prie kontrolerio._NEWLINE_Nors kai kurios RAID schemos galimos jau su dviem diskais, serveriuose paprastai naudojama daugiau. RAID paprastai kuriamas su vienodais ar bent jau vienodos talpos diskais. RAID (da\xc5\xbeniausiai RAID 1) naudojama ir asmeniniuose kompiuteriuose, jei labai svarbu neprarasti duomen\xc5\xb3 sugedus diskui.\n_START_SECTION_\nAtsarginis diskas\n_START_PARAGRAPH_\nJei jungimo schema leid\xc5\xbeia saugiau prarasti ne daugiau kaip vien\xc4\x85 disk\xc4\x85, jam sugedus masyvas lieka neapsaugotas tol, kol disk\xc4\x85 pakeitus i\xc5\xa1 kit\xc5\xb3 disk\xc5\xb3 neatkuriamas jo turinys. Kadangi tai gali trukti gana ilgai (o taip pat ir diskas ne i\xc5\xa1kart gali b\xc5\xabti pakeistas), kai kada naudojamos nestandartin\xc4\x97s schemos 5E ir 6E, turin\xc4\x8dios \xe2\x80\x9eatsargin\xc4\xaf disk\xc4\x85\xe2\x80\x9c kuris tuojau pat pakei\xc4\x8dia sugedus\xc4\xaf, nelaukiant kol tai padarys administratorius. Kadangi atsarginis diskas daugum\xc4\x85 laiko nenaudojamas, jis gali b\xc5\xabti ir prastesnis, nors b\xc5\xabtinai tokios pat ar didesn\xc4\x97s talpos. Schema 5EE atsargin\xc4\xaf disk\xc4\x85, kol jis nereikalingas pakeitimui, bando panaudoti masyvo darbo pagreitinimui.\n_START_SECTION_\nSud\xc4\x97tiniai lygmenys\n_START_PARAGRAPH_\nRAID rezultatas yra \xe2\x80\x9evirtualus diskas\xe2\x80\x9c, kuris, pana\xc5\xa1iai kaip ir realus fizinis, pats gali b\xc5\xabti kito, \xe2\x80\x9eauk\xc5\xa1tesnio lygmens\xe2\x80\x9c RAID masyvo dalis. Taip galima padidinti tiek patikimum\xc4\x85, tiek ir veikimo greit\xc4\xaf. Da\xc5\xbeniausiai naudojami sud\xc4\x97tiniai lygmenys yra RAID 10, RAID 50 ir RAID 60 (du ar daugiau RAID 1, 5 ar 6 masyv\xc5\xb3 sujungiami kartu kaip RAID 0).\n_START_SECTION_\nDuomen\xc5\xb3 apsauga\n_START_PARAGRAPH_\nNors RAID 1 (ir auk\xc5\xa1tesni) lygiai apsaugo nuo duomen\xc5\xb3 praradimo ir neretai net serverio darbo sutrikimo diskams gendant, duomenys gali b\xc5\xabti prarasti ir d\xc4\x97l kit\xc5\xb3 prie\xc5\xbeas\xc4\x8di\xc5\xb3 (virus\xc5\xb3 ir pan), net jei disk\xc5\xb3 sistema tvarkinga. Tod\xc4\x97l RAID n\xc4\x97ra pakankama priemon\xc4\x97 svarbiems duomenims apsaugoti ir nepakei\xc4\x8dia reguliariai darom\xc5\xb3 atsargini\xc5\xb3 kopij\xc5\xb3.'